text: Pas på sneglatte og sjappede veje mandag morgen
  22 januar 2018 kl. 04.43
  I de tidlige morgentimer mandag falder der sne flere steder - og da temperaturen ligger lige omkring frysepunktet, er vejene sneglatte og nogle steder sjappede.
  Selvom der kun er tale om små mængder sne, så er eksempelvis motorvej E45 fra Horsens og mod syd til efter Vejlefjordbroen dækket af et tyndt lag sne, der gør kørebanen glat. Længere mod syd afløses sneen af sjappet føre.
  Saltbilerne er i gang en lang række steder. De to lokale politikredse advarer også om, at vejene kan være glatte - men der er ikke registreret uheld. 
  Vejrudsigten fra DMI for resten af mandag melder om lidt sne eller lokalt slud med temperaturer op mellem frysepunktet og 2 graders varme.
  Der er risiko for stedvis rimglatte veje i hele landet og i den vestlige og sydvestlige del af landet er det også risiko for stedvis sneglatte veje, så kør forsigtig.   Følg med i udviklingen på hjemmesiden: https://t.co/z31clP3zON pic.twitter.com/QwxTDWB7x3
  
  